Adi Mutu a venit cu un verdict despre transferul lui Louis Munteanu la FCSB. Gigi Becali poartă negocieri pentru a-l transfera pe atacantul de 21 de ani, care este golgheterul lui Gică Hagi la Farul. Totuşi, patronul campioanei României nu este dispus să achite 1.5 milioane de euro, atât cât cere Fiorentina pentru un transfer definitiv.
„Briliantul” se teme că Louis Munteanu nu ar putea face faţă presiunii de la FCSB. Cel mai bun marcator al naţionalei României, la egalitate cu Gică Hagi, e convins că tânărul atacant nu va avea timp de acomodare în cazul în care va ajunge să îmbrace tricoul roş-albastru.
Adi Mutu, verdict despre transferul lui Louis Munteanu la FCSB
Mutu a lansat un avertisment pentru finanţatorul liderului din Liga 1. „Louis Munteanu este copilăros. Are lacune de concentrare în multe momente. Nu e suficient de matur pentru moment„, a transmis antrenorul care este liber de contract după despărţirea de CFR Cluj.
„Mie-mi place foarte mult. Acum, eu îl ştiu pe el şi ca băiat. Să vedem trecerea asta de la Farul la FCSB. O presiune diferită faţă de ce primea de la Gică Hagi la Farul. Şi ca să spun, dragostea cu care îşi înconjoară Hagi jucătorii pentru a-i face mai buni, pune presiune uneori prea mare, dar logică.
El trece la o altfel de presiune, de echipă mare. În care patronul spune lucrurilor pe nume la televizor, după meci. Profesionalismul trebuie să fie mare, nu îţi permiţi să greşeşti în prea multe meciuri. Nu va fi primul masacrat de Gigi Becali în direct. E altfel de presiune. Trebuie să vedem dacă el rezistă. Mi se pare cel mai în formă atacant. Trece la alt nivel de presiune. E ca şi cum pleci de acasă. Eşti cocoloşit, chiar dacă tata te mai ceartă, cum e la Farul.
La FCSB este un altfel de presiune. Nu mulţi au rezistat. Nu reuşesc să îmi dau seama de ce n-a rezistat la Fiorentina. Văd un singur motiv, au atacanţi mai buni ca el.
Vincenzo Italiano are soţia din părinţi români, nu văd o altfel de judecată din partea lui, nu e mai bun decât atacanţii Fiorentinei din lot. E în finala Conference League. Numele nu sunt chiar aşa de mari, dar sunt jucători care au evoluat la echipe mari.
E un alt tip de efort. Eu cred că dacă se va întoarce acolo trebuie să arate mult mai mult. Trebuie să se ridice la nivelul celor de acolo. Nu are nimeni răbdare. Dacă nu i-au dat nicio şansă şi nu l-au luat în cantonament, înseamnă că raportul de la Primavera n-a fost ce trebuie.
Eu îl ştiu foarte bine pe Louis Munteanu. Este copilăros. Are lacune de concentrare în multe momente. Nu e suficient de matur pentru moment. Lui îi face bine un Hagi lângă el„, a declarat Adi Mutu la fanatik.ro.
În cele 35 de meciuri jucate pentru Farul în acest sezon, Louis Munteanu a înscris 12 goluri şi a oferit 5 pase decisive.
Gigi Becali, ultimatum pentru Louis Munteanu
Gigi Becali se luptă şi cu Dan Şucu pentru transferul lui Louis Munteanu. Patronul de la FCSB vrea să-şi întărească echipa pentru preliminariile Champions League şi face eforturi pentru a-l aduce pe atacantul de 21 de ani.
Patronul de la FCSB i-a dat un ultimatum lui Louis Munteanu, după ce a aflat că şi Dan Şucu îl vrea la Rapid. De asemenea, Becali a dezvăluit că şi Gică Hagi e gata să intre în cursa pentru semnătura atacantului, dacă Farul îşi va permite să plătească suma cerută de Fiorentina.
„Mai are și alte oferte, e un fel de licitație de care nu vreau. Că mai vorbește și cu altcineva… nu știu cu cine, probabil în România. Gică a zis că dacă nu e sumă mare se înscrie și el, Șucu a zis că-l vrea și el.
Întrebați-l pe jucător: vrea în Liga Campionilor sau în Giulești? Rămâne de văzut, pretențiile sunt mari. Și ca salariu cere mult. Iar 1,5 milioane nu dau! Maximum 1,2 milioane, că mai are un an de contract”, a transmis Gigi Becali, la Palat.